Document ID: 31997R0723

Ir-Regolament tal-Kunsill (KE) Nru 723/97
tat-22 ta’ April 1997
dwar l-implimentazzjoni tal-programmi ta’ azzjoni ta’ l-Istati Membri rigward il-kontroll tan-nefqa tas-Settur Garanziji tal-FAEGG
IL-KUNSILL TAL-UNJONI EWROPEA,
Wara li kkunsidrat t-Trattat li jistabbilixxi l-Komunità Ewropea, u b’mod partikolari l-Artikolu 43 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi l-Artikolu 8 tar-Regolament tal-Kunsill (KEE) Nru 729/70 tal-21 ta’ April 1970 dwar il-finanzjament tal-politka komuni agrikola [3] jistabbilixxi illi l-Istati Membri jridu jieħdu l-miżuri kollha meħtieġa biex jissodisfaw ruħhom illi t-transazzjonijiet iffinanzjati mill-Fond Agrikolu Ewropew għall-Gwida u l-Garanziji, (FAEGG) ikunu fil-fatt imwettqa u jiġu eżegwiti b’mod korrett, jipprevjienu u jittrattaw l-irregolaritajiet u jirkupraw is-somom mitlufa b’rizultat ta’ l-irregolaritajiet jew tan-negliġenza;
Billi l-finanzjament f’parti minnu introdott bir-Regolament tal-Kunsill (KEE) Nru 307/91 tal-4 ta’ Frar 1991 sabiex jirrinforza l-monitoraġġ ta’ ċertu nefqa li titħallas mis-Settur tal-Garanziji tal-Fond Agrikolu Ewropew għall-Gwida u l-Garanziji [4] skada fl-aħħar tas-sena finanzjarja 1995 rigward l-ewwel tnax-il Stat Membru u jrid jagħmel l-istess fl-aħħar tas-sena finanzjarja 1997 għat-tliet Stati Membri l-ġodda;
Billi l-Kummissjoni bagħtet rapport lill-Kunsill dwar l-implimentazzjoni tar-Regolament (KEE) Nru 307/91 matul il-perjodu taż-żmien mill-1991 sa l-1993, fejn uriet il-veduta illi l-Istati Membri għandhom jissoktaw jirċievu l-assistenza finanzjarja għall-monitoraġġ tan-nefqa li titħallas mis-Settur tal-Garanziji tal-FAEGG, bil-ħsieb ta’ l-interess finanzjarju Komunitarju involut;
Billi għandha ssir disposizzjoni, għal ċertu perjodu taż-żmien u fil-limiti tar-riżorsi disponibbli, għall-finanzjament Komunitarju tal-programmi ta’ azzjoni ta’ l-Istati Membri fil-qasam tal-kontroll tan-nefqa li jinvolvu miżuri għalbiex jemendaw jew itejbu l-istrutturi tal-monitoraġġ tagħhom jew jagħmluhom aktar effettivi;
Billi l-programmi għandu jkollhom numru ta’ karatterstiċi li jagħmluha possibli għall-Kummissjoni, bil-għarfien sħiħ tal-fatti, li tivvaluta l-miżuri proposti mill-Istati Membri;
Billi l-programmi jistgħu jkunu ta’ natura multi-annwali; billi, huwa għalhekk xieraq illi għandu jiġi speċifikat it-tagħrif li għandu x’jaqsam mar-rata tal-pagamenti annwali li jridu jiġu ppreżentati mill-Istati Membri kull sena;
Billi għandha ssir disposizzjoni għall-konsultazzjoni tal-Kumitat tal-Fond dwar ir-rati tal-pagamenti annwali li jistgħu jikkwalifikaw għall-finanzjament Komunitarju;
Billi għandu jiġi speċifikat illi l-Kummissjoni trid tiffissa l-ammont massimu tal-kontribuzzjoni Komunitarja għal kull rata ta’ pagament annwali;
Billi għandhom jinżammu u jiġu speċifikati s-sistemi tal-kontroll u ta’ l-iskambju tat-tagħrif elettroniku dirett bejn l-Istati Membri u l-Kummissjoni li jkopri l-kontroll ta’ ċertu nfiq;
Billi għandu jiġi stabbilit illi l-finanzjament ipprovvdut f’dan ir-Regolament ma jistax jiġi kkombinat ma’ finanzjamenti oħra Komunitarji;
Billi, ġa ladarba d-disposizzjonijiet stabbiliti f’dan ir-Regolament jirrigwardaw it-Taqsima Garanziji tal-FAEGG, in-nefqa koperta bil-finanzjament konġunt Komunitarju għandha titqies bħala intervent fit-tifsira ta’ l-Artikolu 3 tar-Regolament (KEE) Nru 729/70,
ADOTTA DAN IR-REGOLAMENT:
Artikolu 1
1. Il-Komunità għandha tikkontribwixxi għall-ispejjeż li intnefqu mill-Istati Membri fl-implimentazzjoni tal-programmi l-ġodda ta’ azzjoni, li joħorġu mill-obbligi l-ġodda Komunitarji, approvati mill-Kummissjoni u mmirati sabiex itejbu l-istrutturi jew l-effettività tal-kontrolli tan-nefqa tat-Taqsima Garanziji tal-FAEGG.
2. Il-miżuri pprovvduti fil-programmi riferiti fil-paragrafu 1 jistgħu jkopru l-ispejjeż tal-bidu fil-ħolqien jew ir-rijorganizzazjoni tas-servizzi ta’ l-ispezzjoni, inkluzi l-użu mill-ġdid jew ir-reklutaġġ ta’ l-ispetturi u x-xogħol tagħhom, ix-xiri jew il-kiri tat-tagħmir u l-faċilitajiet meħtieġa għat-twettiq tal-kontrolli, l-organizzazjzoni tat-taħriġ u ta’ l-istruzzjonijiet u kull mezz ieħor xieraq għar-rinforz ta’ l-effettività tal-kontrolli.
Artikolu 2
1. L-Istati Membri għandhom jissottomettu l-programmi ta’ azzjoni li għalihom huma jixtiequ jirċievu l-finanzjament Komunitarju sa mhux aktar tard mill-1 ta’ Ġunju tas-sena ta’ qabel dik tal-bidu ta’ l-implimentazzjoni tagħhom. Il-programmi pprezentati wara l-1 ta’ Ġunju ma jistgħux jiġu kkunsidrati.
Madanakollu, għall-programmi li jirrigwardaw l-ewwel sena ta’ l-applikazzjoni ta’ dan ir-Regolament, il-limitu taż-żmien għas-sottomissjoni tal-programmi ta’ azzjoni lill-Kummissjoni għandu jkun l-aħħar tat-tieni xahar ta’ wara d-dħul fis-seħħ tar-Regolament ta’ l-implimentazzjoni.
2. Il-programmi jistgħu jkunu multiannwali u għandhom jinkludu t-tagħrif li ġej:
- deskrizzjoni u analiżi tas-sitwazzjoni fil-bidu rigward l-ispetturi u t-tagħmir,
- l-għanijiet ta’ l-azzjoni ppjanata,
- l-iskeda sabiex jiġu implimentati l-miżuri,
- deskrizzjoni ddettaljata tax-xogħol li għalih qiegħed jintalab il-finanzjament,
- l-istima ta’ l-ispejjeż għal kull tip ta’ azzjoni u, b’ żieda ma’ dan, fil-kas tal-programmi multi-annwali, l-estimi finanzjarji annwali,
- analizi ta’ l-ispejjez/l-ispejjeż effettivi taħt il-profil tal-ġestjoni u ta’ l-ispejjeż tal-miżura.
3. Il-Kummissjoni għandha teżamina l-programmi ppreżentati mill-Istati Membri. Tista’ titlob kull tagħrif addizzjonali li tqis meħtieġ għall-valutazzjoni tal-programmi.
Artikolu 3
1. Mit-tieni sena ‘l quddiem, l-Istati Membri li jkunu ppreżentaw programmi ta’ azzjoni skond l-Artikolu 2 għandhom jikkomunikaw lill-Kummissjoni qabel l-1 ta’ Ġunju t-tagħrif rigward ir-rata tal-pagament annwali li trid jiġi implimentata fis-sena ta’ wara, u b’ mod partikolari:
(a) deskrizzjoni ddettaljata tax-xogħol ippjanat għas-sena interessata u stima ddettaljata ta’ l-ispejjeż;
(b) stima preliminari tal-miżuri implimentati matul is-sena ta’ qabel u, fejn approprjat, proposta sabiex jiġi emendat il-programm inizjali.
2. Ir-rata tal-pagament annwali tal-programm ta’ azzjoni għandha tiġi implimentata bejn l-1 ta’ Jannar u l-31 ta’ Diċembru ta’ kull sena.
Artikolu 4
1. Il-kontribuzzjoni finanzjarja Komunitarja għanda tingħata għal kull sena kalendarja, għal perjodu taż-żmien ta’ ħames snin konsekuttivi, li jibdew mis-sena 1997.
Għandha tingħata fil-limitu tal-fondi ta’ l-approprjazzjonijiet annwali awtorizzati mill-awtorità ta’ l-estimi finanzjarji fid-dawl tal-perspettiva finanzjarja.
2. Wara li tikkonsulta lill-Kumitat tal-Fond imsemmi fl-Artikolu 11 tar-Regolament (KEE) Nru 729/70, il-Kummissjoni għandha, għal kull rata tal-pagament annwali, tistabbilixxi l-ammont massimu tal-kontribuzzjoni finanzjarja Komunitarja filwaqt li tikkunsidra l-approprjazzjonijiet u fuq il-bażi tat-tagħrif fornit mill-Istat Membru.
Meta jiġu ffissati l-ammonti annwali kif imsemmija fl-ewwel subparagrafu, għandha tingħata preferenza lill-programmi multi annwali li jkunu diġà rċevew il-finanzjament f’parti minnu mill-Komunità skond dan ir-Regolament, b’konsiderazzjoni partikolari għal safejn u sakemm ġew utilizzati r-rati tal-pagamenti annwali ta’ qabel.
Bla ħsara għar-raba’ subparagrafu, ir-rata tal-parteċipazzjoni finanzjarja Komunitarja għandha tkun 50 % tal-pagamenti magħmula mill-Istati Membri fis-sena finanzjarja għan-nefqa eleġibbli fit-tifsira ta’ l-Artikolu 1.
Jekk in-nefqa totali eleġibbli taqbeż ir-riżorsi finanzjarji disponibbli, ir-rata tal-parteċipazzjoni finanzjarja Komunitarja msemmija fit-tielet subparagrafu għandha tiġi mnaqqsa skond il-każ.
3. Il-Kummissjoni tista tindaħal għal xogħol għall-manteniment u l-izvilupp tas-sistemi tal-kontroll u ta’ l-iskambju dirett tat-tagħrif elettroniku dirett bejn l-Istati Membri u hija stess.
Artikolu 5
In-nefqa li hija eleġibbli għall-finanzjament Komunitarju taħt Regolamenti oħra u b’mod partikolari:
- ir-Regolament tal-Kunsill (KE) Nru 165/94 ta’ l-24 ta’ Jannar 1994 li jirrigwarda l-finanzjament konġunt mill-Komunità tal-kontrolli li jħossu mill-bogħod u li jemenda r-Regolament (KEE) Nru 3508/92 li jistabbilixxi sistema ta’ amministrazzjoni u ta’ kontroll integrati għal ċerti skemi ta’ assistenza Komunitarja [5],
u, rigward it-tliet Stati Membri l-ġodda:
- ir-Regolament tal-Kunsill (KEE) Nru 4045/89 tal-21 ta’ Diċembru 1989 dwar l-iskrutinju mill-Istati Membri tat-transazzjonijet li jiffurmaw parti mis-sistema tal-finanzjament mit-Taqsima Garanziji tal-Fond Agrikolu Ewropew ta’ Gwida u Garanziji u li jħassar id-Direttiva 77/435/KEE [6],
- ir-Regolament (KEE) Nru 307/91,
- ir-Regolament tal-Kunsill (KEE) Nru 3508/92 tas-27 ta’ Novembru 1992 li jistabbilixxi sistema għall-amministrazjoni u l-kontroll integrati għal ċerti skemi ta’ assistanza Komunitarja [7],
ma għandhomx ikunu eleġibbli taħt dan ir-Regolament.
Artikolu 6
Ir-regoli ddettaljati sabiex jiġi applikat dan ir-Regolament għandhom jiġu adottati skond il-proċedura stabbilita fl-Artikolu 13 tar-Regolament (KEE) Nru 729/70.
Artikolu 7
Mit-tieni sena ta’ l-applikazzjoni ta’ dan ir-Regolament, għandha tiġi inkluża stima annwali fir-rapport finanzjarju annwali riferit fl-Artikolu 10 tar-Regolament (KEE) Nru 729/70.
Wara l-ħames sena, il-Kummissjoni għandha tirraporta lill-Kunsill dwar ir-riżultati ta’ l-applikazzjoni ta’ dan ir-Regolament, fuq il-bażi tar-rapporti dwar l-istimi mħejjija mill-Istati Membri u li jkum fihom it-tagħrif dwar l-effettività tal-programmi implimentati.
Artikolu 8
In-nefqa bla ħsara għall-finanzjament Komunitarju għandha titqies bħala intervent fit-tifsira ta’ l-Artikolu 3(1) tar-Regolament (KEE) Nru 729/70.
Artikolu 9
Dan ir-Regolament għandu jidħol fis-seħħ fis-seba jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-22 ta’ April 1997.

Labels: 4
15
18
6